CELEX: 32012R0771
Language: da
Date: 2012-08-23 00:00:00
Title: Kommissionens forordning (EU) nr. 771/2012 af 23. august 2012 om registrering af importen af bioethanol med oprindelse i Amerikas Forenede Stater i medfør af artikel 24, stk. 5, i Rådets forordning (EF) nr. 597/2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab

24.8.2012   
            
            
               DA
            
            
               Den Europæiske Unions Tidende
            
            
               L 229/20
            
         KOMMISSIONENS FORORDNING (EU) Nr. 771/2012
   af 23. august 2012
   om registrering af importen af bioethanol med oprindelse i Amerikas Forenede Stater i medfør af artikel 24, stk. 5, i Rådets forordning (EF) nr. 597/2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 597/2009 af 11. juni 2009 om beskyttelse mod subsidieret import fra lande, der ikke er medlemmer af Det Europæiske Fællesskab (1) (»grundforordningen«), særlig artikel 16, stk. 4, artikel 24, stk. 3, og artikel 24, stk. 5,
   efter høring af det rådgivende udvalg, og
   ud fra følgende betragtninger:
   
               (1)
            
            
               Den 25. november 2011 offentliggjorde Europa-Kommissionen (»Kommissionen«) ved en meddelelse i Den Europæiske Unions Tidende
                   (2) (»indledningsmeddelelsen«), at der ville blive indledt en antisubsidieprocedure (»AS-procedure« eller »proceduren«) vedrørende importen til Unionen af bioethanol med oprindelse i Amerikas Forenede Stater (»USA« eller »det pågældende land«) som følge af en klage, der blev indgivet den 12. oktober 2011 af European Producers Union of Renewable Ethanol Association (ePURE) (»klageren«) på vegne af producenter, der tegner sig for mere end 25 % af den samlede EU-produktion af bioethanol.
            
         A.   DEN PÅGÆLDENDE VARE
   
   
               (2)
            
            
               Den vare, der er berørt af denne registrering, er den samme som i indledningsmeddelelsen, nemlig bioethanol, som undertiden kaldes »brændstofethanol«, dvs. ethylalkohol produceret af landbrugsprodukter (opført i bilag I til traktaten om Den Europæiske Unions funktionsmåde), denatureret eller ikke denatureret, med undtagelse af varer med et vandindhold på over 0,3 % (m/m) målt i henhold til standard EN 15376, og ethylalkohol produceret af landbrugsprodukter (opført i bilag I til traktaten om Den Europæiske Unions funktionsmåde) i blandinger med benzin med et ethylalkolholindhold på over 10 % (v/v) med oprindelse i USA og i øjeblikket henhørende under KN-kode ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 og ex 3824 90 97.
            
         B.   ANMODNING
   
   
               (3)
            
            
               Efter offentliggørelsen af indledningsmeddelelsen anmodede ansøgeren i november 2011 om, at importen af den pågældende vare blev gjort til genstand for registrering i henhold til grundforordningens artikel 24, stk. 5, således at der senere kan anvendes foranstaltninger over for denne import fra datoen for en sådan registrering. Klageren gentog flere gange sin anmodning om registrering af importen af den pågældende vare, senest den 3. august 2012, og fremlagde yderligere begrundelser for, at en sådan registrering burde ske i forbindelse med igangværende undersøgelse.
            
         C.   ÅRSAGER TIL REGISTRERINGEN
   
   
               (4)
            
            
               I overensstemmelse med grundforordningens artikel 24, stk. 5, kan Kommissionen efter høring af det rådgivende udvalg pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger over for denne import fra datoen for registreringen. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning.
            
         
               (5)
            
            
               Klageren hævdede, at den pågældende vare blev subsidieret, og at EU-erhvervsgrenen blev forvoldt skade, som vanskeligt kan afhjælpes, som følge af den kraftige stigning i importen, der nød godt af udligningsberettigede subsidier i en relativt kort periode.
            
         
               (6)
            
            
               Klageren forelagde beviser for, at importen af den pågældende vare er steget markant, udtrykt i absolutte tal og som markedsandel. Den pågældende importerede vares mængde og priser har haft en negativ indvirkning på salgsmængderne, priserne på EU-markedet og EU-erhvervsgrenens markedsandele, hvilket har haft betydelige negative følger for dens samlede resultater og finansielle situation.
            
         
               (7)
            
            
               Disse konklusioner blev bekræftet af Kommissionen i dens foreløbige konklusion i AS-proceduren i august 2012, hvilket de interesserede parter blev meddelt. Anmodningen indeholder således tilstrækkelige beviser til at begrunde registrering.
            
         D.   PROCEDURE
   
   
               (8)
            
            
               I lyset af ovenstående har Kommissionen konkluderet, at ansøgeren har forelagt tilstrækkelige beviser til at berettige registrering af importen af den pågældende vare i henhold til grundforordningens artikel 24, stk. 5.
            
         
               (9)
            
            
               Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre parterne, hvis de anmoder skriftligt herom og kan godtgøre, at der er særlige grunde til at høre dem.
            
         E.   REGISTRERING
   
   
               (10)
            
            
               På trods af at der blev konstateret udligningssubsidiering og deraf følgende væsentlig skade for EU-erhvervsgrenen i undersøgelsesperioden (»UP«), dvs. fra den 1. oktober 2010 til den 30. september 2011, besluttede Kommissionen ikke at indføre midlertidig udligningstold i medfør af grundforordningens artikel 12, da det blev foreløbigt konkluderet, at den vigtigste subsidieordning, der var i kraft i undersøgelsesperioden, var blevet bragt til ophør i den forstand, at den ikke længere medførte en fordel på det tidspunkt, hvor de midlertidige foranstaltninger ville være blevet indført. Der foreligger imidlertid dokumentation for, at USA muligvis vil genindføre den vigtigste subsidieordning, der blev konstateret at være udligningsberettiget, i de kommende måneder med tilbagevirkende kraft. I så fald mener Kommissionen, at den ville have været berettiget til at indføre (og senere opkræve) midlertidig udligningstold under den igangværende undersøgelse. For at bevare Den Europæiske Unions rettigheder under disse særlige omstændigheder har Kommissionen således besluttet at tage nedennævnte skridt.
            
         
               (11)
            
            
               I henhold til grundforordningens artikel 24, stk. 5, gøres import af den pågældende vare til genstand for registrering, således at der senere med tilbagevirkende kraft kan anvendes foranstaltninger over for denne import fra datoen for en sådan registrering. Skulle USA genindføre den vigtigste subsidieordning med tilbagevirkende kraft, agter Kommissionen at foreslå Rådet at opkræve den endelige told på den import, der er genstand for registreringen. Hvis Kommissionen i den endelige fase er overbevist om, at USA ikke vil optræde på nævnte måde, agter Kommissionen at foreslå Rådet, at den import, der er genstand for registreringen, ikke gøres til genstand for noget yderligere ansvar som følge af denne antisubsidieundersøgelse.
            
         
               (12)
            
            
               Ethvert fremtidigt ansvar udspringer af de endelige resultater af antisubsidieundersøgelsen. Det anslåede beløb for det mulige fremtidige ansvar fastsættes til omfanget af de hidtil konstaterede subsidier, dvs. 108 EUR pr. ton ren bioethanol (3).
            
         
               (13)
            
            
               Hvis registreringen skal være tilstrækkeligt effektiv med henblik på senere opkrævning af antisubsidietold med tilbagevirkende kraft, bør klarereren på toldangivelsen anføre andelen i blandingerne i vægtprocent af det samlede indhold af ethylalkohol fremstillet af landbrugsprodukter (bioethanolindhold).
            
         F.   BEHANDLING AF PERSONOPLYSNINGER
   
   
               (14)
            
            
               Det skal bemærkes, at personoplysninger, som indsamles i forbindelse med denne antisubsidieundersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4) —
            
         VEDTAGET DENNE FORORDNING:
   Artikel 1
   1.   I henhold til artikel 24, stk. 5, i forordning (EF) nr. 597/2009 pålægges det toldmyndighederne at tage de nødvendige skridt til at registrere importen til Unionen af bioethanol, som undertiden kaldes »brændstofethanol«, dvs. ethylalkohol produceret af landbrugsprodukter (opført i bilag I til traktaten om Den Europæiske Unions funktionsmåde), denatureret eller ikke denatureret, med undtagelse af varer med et vandindhold på over 0,3 % (m/m) målt i henhold til standard EN 15376, og ethylalkohol produceret af landbrugsprodukter (opført i bilag I til traktaten om Den Europæiske Unions funktionsmåde) i blandinger med benzin med et ethylalkoholindhold på over 10 % (v/v) i øjeblikket henhørende under KN-kode ex 2207 10 00, ex 2207 20 00, ex 2208 90 99, ex 2710 12 11, ex 2710 12 15, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 51, ex 2710 12 59, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 og ex 3824 90 97 (Taric-kode 2207100011, 2207200011, 2208909911, 2710121110, 2710121510, 2270122110, 2710122510, 2710123110, 2710124110, 2710124510, 2710124910, 2710125110, 2710125910, 2710127010, 2710129010, 3814009070, 3820000010 og 3824909767) og med oprindelse i Amerikas Forenede Stater. Registreringen ophører ni måneder efter datoen for denne forordnings ikrafttræden.
   Klarereren bør på toldangivelsen anføre andelen i blandingen i vægtprocent af det samlede indhold af ethylalkohol fremstillet af landbrugsprodukter (som anført i bilag I i traktaten om Den Europæiske Unions funktionsmåde) (bioethanolindholdet).
   2.   Alle interesserede parter opfordres til skriftligt at give deres synspunkter til kende, fremlægge beviser eller anmode om at blive hørt senest 20 dage efter offentliggørelsen af denne forordning.
   Artikel 2
   Denne forordning træder i kraft på dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 23. august 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 188 af 18.7.2009, s. 93.
   
      (2)  EUT C 345 af 25.11.2011, s. 13.
   
      (3)  Også benævnt E 100.
   
      (4)  EFT L 8 af 12.1.2001, s. 1.